Ir-Regolament tal-Kummissjoni (KEE) Nru 65/82
tat-13 ta Jannar 1982
li jippreskrivi regoli dettaljati biex zokkor jiġi trasferit ’il quddiem għas-sena tas-suq ta’ wara
IL-KUMMISSJONI TAL- KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat ir-Regolament tal-Kunsill (KEE) Nru 1785/81 tat-30 ta Ġunju 1981 dwar l-organizzazzjoni komuni tas-swieq fis-settur taz-zokkor [1], u partikolarment Artikoli 27(3), 32 (3) u 48 tiegħu,
Billi Artikolu 27 tar-Regolament (KEE) Nru 1785/81 jiddisponi biex kull impriża tkun libera li tiddeċiedi biex tittrasferixxi ’l quddiem għas-sena ta’ marketing li jmiss il-produzzjoni taz-zokkor kollha jew parti minnha barra mill-kwota A tagħha biex tiġi meqjusa bħala parti mill-produzzjoni ta dik is-sena; billi, minħabba l-possibiltà li impriża tal-produzzjoni taz-zokkor tista’ tiddeċiedi li tittrasferixxi ’l quddiem il-produzzjoni kollha tagħha barra mill-kwota A tagħha, il-produtturi konċernati tax-xitel tal-pitrava ħelwa għandhom ikunu nvoluti mill-qrib f’dik id-deċiżjoni permezz ta ftehim inter-kummerċjali, li jkopri dak il-punt, fi ħdan it-tifsira tar-Regolament tal-Kunsill (KEE) Nru 206/68 ta’ l-20 ta Frar 1968 li jippreskrivi qafas ta’ dispożizzjonijiet għal kuntratti u ftehim inter-kummerċjali dwar ix-xiri tal-pitrava ħelwa [2], kif emendat l-aħħar bl-Att ta’ Adeżjoni tal-Ġreċja; billi r-relazzjonijiet bejn il-produtturi taz-zokkor tal-kannamiela u l-produtturi tal-kannamiela fid-dipartimenti Franċiżi barra l-pajjiż jirrigwardaw il-kumitat konġunt tal-fabbrika konċernata; billi, għalhekk, l-assent mogħti minn qabel ta’ dak il-kumitat huwa meħtieġ biex ikun trasferit ’il quddiem iz-zokkor tal-kannamiela;
Billi l-kunċett ta’ trasferiment ’il quddiem jista japplika biss għaz-zokkor li jkun fil-fatt ġie prodott; billi huwa għalhekk xieraq li jkun hemm dispożizzjoni biex l-impriża tista’ tiddeċiedi biex tittrasferixxi ’l quddiem dak iz-zokkor biss barra mill-kwota A tagħha li l-produzzjoni tiegħu ġiet verifikata mill-Istat Membru konċernat u biex tistabbilixxi r-regoli għal verifika bħal din, partikolarment fir-rigward ta’ informazzjoni li għandha tingħata għal dan l-iskop mill-impriża;
Billi t-tieni subparagrafu ta’ Artikolu 27(3) tar-Regolament (KEE) Nru 1785/81 jiddisponi għal piż li għandu jiġi impost fuq xi zokkor trasferit ’il quddiem li jkun tneħħa matul il-perjodu obbligatorju ta’ ħażna ta’ 12-il xahar konsekuttivi; billi, barra min hekk, it-tneħħija ta’ dan iz-zokkor matul dak il-perjodu jiġġustifika, bħal fil-kaz taz-zokkor l-ieħor kollu li jkun tneħħa, l-impostar ta’ ammont addizzjonali daqs l-imposta għall-ħażna msemmija taħt (a) tat-tielet subparagrafu ta’ Artikolu 8(2) tar-Regolament (KEE) Nru 1785/81;
Billi r-Regolament preżenti huwa maħsub biex jissostitwixxi r-Regolament tal-Kummissjoni (KEE) Nru 103/69 ta’ l-20 ta Jannar 1969 li jippreskrivi regoli dettaljati għat-trasferiment ’il quddiem għas-sena marketing ta’ wara ta’ parti mill-produzzjoni ta’ sena taz-zokkor tiegħu [3], kif emendat bir-Regolament (KEE) Nru 144/69 [4];
Billi l-produtturi tal-pitrava ħelwa fil-Ġreċja għad m’għandhomx organizzazzjonijiet ta’ negozju speċifiċi li jirrappreżentawhom; billi, għalhekk, miżura transitorja għandha tkun provduta biex zokkor mis-sena ta’ marketing 1981/82 jiġi trasferit ’il quddiem,
Billi l-Kumitat ta’ Ġestjoni għaz-Zokkor ma tax opinjoni fiż-żmien preskritt mill-president tiegħu,
ADOTTAT DAN IR-REGOLAMENT:
Artikolu 1
1. Impriża tista’ tittrasferixxi ’l quddiem għas-sena ta’ marketing ta’ wara kwantità ta’ zokkor tal-pitrava ħelwa skond Artikolu 27 tar-Regolament (KEE) Nru 1785/81 biss jekk dispożizzjoni għal dan tkun saret fi ftehim inter-kummerċjali fi ħdan it-tifsira ta’ Artikolu 1 tar-Regolament (KEE) Nru 206/68.
Għall-għanijiet biex zokkor tal-pitrava ħelwa jkun trasferit ’il quddiem għas-sena ta’ marketing ta’ wara il-ftehim imsemmi fl-ewwel subparagrafu għandu jkollu provedimenti dwar il-kwantità ta’ pitrava ħelwa li tikkorrispondi għall-kwantità ta’ zokkor li se jkun trasferit ’il quddiem u d-distribuzzjoni ta’ dik il-kwantità ta’ pitrava ħelwa fost il-produtturi konċernati tal-pitrava ħelwa.
2. Impriża tista’ tittrasferixxi ’l quddiem għas-sena ta’ marketing ta’ wara kwantità ta’ zokkor tal-kannamiela skond Artikolu 27 tar-Regolament (KEE) Nru 1785/81 biss jekk dan jiġi approvat mill-kumitat konġunt tal-fabbrika konċernata.
Artikolu 2
1. Impriża tista tiddeċiedi li tittrasferixxi zokkor ’il quddiem biss jekk l-Istat Membru konċernat jivverifika li dak iz-zokkor kien prodott barra mill-kwota A.
2. Għall-għanijiet li tiġi stabbilita l-verifika msemmija fil-paragrafu 1 l-Istat Membru għandu:
(a) iżid il-kwantitajiet ta’ zokkor diġa trasferiti ’l quddiem mis-sena ta’ marketing ta’ qabel mal-kwantitajiet ta’ zokkor prodott matul is-sena ta’ marketing kurrenti sad-data tad-deċiżjoni relevanti biex ikun trasferit ’il quddiem; u
(b) inaqqas mit-total imsemmi taħt (a) il-kwantitajiet ta’ zokkor Ċ li jkun setgħa ġie esportat qabel id-data tad-deċiżjoni l-aktar reċenti biex ikun trasferit ’il quddiem u wkoll il-kwantitajiet li jistgħu jkunu suġġetti għal-deċiżjonijiet ta’ trasferimenti ’l quddiem meħuda matul is-sena ta’ marketing kurrenti.
Il-kwantitá ta’ zokkor li tista’ tiġi trasferita ’l quddiem mill-impriża involuta ma tistax teċċedi d-differenza bejn ir-riżultat tal-kalkoli msemmijin fl-ewwel subparagrafu u l-kwota A ta’ dik l-impriża.
3. Il-kwantitajiet ta’ zokkor trasferiti ’l quddiem għal xi sena partikolari ta’ marketing jiġu kunsidrati bħala l-ewwel zokkor li għandu jiġi prodott f’dik is-sena ta’ marketing.
Artikolu 3
1. Fejn impriża tkun ħadet deċiżjoni li tittrasferixxi ’l quddiem, fir-rigward tal-pitravi ħelwin proċessati fiz-zokkor li għandu jiġi trasferit ’il quddiem, imma ma tkunx għamlet ħlas proviżorju li jikkorrispondi għall-prezz minimu tal-pitravi ħelu A fis-seħħ matul is-sena ta’ marketing meta kien prodott, hemmhekk dik l-impriża hi marbuta li tħallas lura proporzjonatament lill-produttur tal-pitravi ħelwin għall-perjodu ta’ ħażna msemmi f’Artikolu 27 tar-Regolament (KEE) Nru 1785/81. Għall-għanijiet ta’ dan il-ħlas proporzjonali għandu jitqies dan li ġej:
(a) l-ispejjeż finanzjarji meqjusa fl-iffissar ta’ l-ammont tal-ħlas lura relevanti dwar il-ħażna msemmi f’Artikolu 8 tar-Regolament (KEE) Nru 1785/81;
(b) il-persentaġġ imsemmi f’Artikolu 29(2) ta’ dak ir-Regolament;
(ċ) il-ġabra msemmija f’Artikolu 4(2) ta’ dak ir-Regolament.
2. Meta Artikolu 30(3) tar-Regolament (KEE) Nru 1785/81 japplika, deroga mid-dispożizzjonijiet tat-tieni inċiż ta’ Artikolu 32(2) ta’ dak ir-Regolament tista’ ssir bi ftehim inter-kummerċjali.
Din l-applikazzjoni ta’ dan il-paragrafu ma tistax tirriżulta bid-dħul totali ta’ xi produttur tajjeb li jispiċċa anqas minn ta’ dak li jirriżulta mill-applikazzjoni ta’ Artikoli 6 u 32 tar-Regolament imsemmi hawn fuq.
Artikolu 4
In-notifika msemmija f’Artikolu 27(2) tar-Regolament (KEE) Nru 1785/81 għandha tinkludi:
(a) il-kwantitá li għandha tiġi trasferita ’l quddiem, espressa bħala zokkor abjad;
(b) l-informazzjoni meħtieġa għall-verifika msemmija f’Artikolu 2 ta’ dan ir-Regolament.
Stati Membri jistgħu, madankollu, jeħtieġu aktar informazzjoni.
Artikolu 5
1. Bl-eċċezzjoni ta’ każijiet ta’ forza maġġuri rikonoxxuti mill-Istat Membru konċernat, u bla ħsara għall-applikazzjoni ta’ Artikolu 2(3), l-Istati Membri għandhom jagħmlu imposta ta’ 20;00 ECU kull 100 kilogramma ta’ kwantitá ta’ zokkor trasferita ’l quddiem u li dwarha impriżi ma jkunux ħarsu l-obbligu tal-ħażna msemmi f’Artikolu 27(2) tar-Regolament (KEE) Nru 1785/81. Dwar il-kwantitá ta’ zokkor imsemmi fl-ewwel subparagrafu, l-Istati Membri għandhom ukoll jagħmlu imposta ta’ ammont ugwali għall-imposta tal-ħażna msemmija taħt (a) tat-tielet sub- paragrafu ta’ Artikolu 8(2) tar-Regolament (KEE) Nru 1785/81 fis-seħħ dak iż-żmien meta z-zokkor ikun tneħħa.
2. L-Istati Membri għandhom jieħdu l-passi meħtieġa għall-applikazzjoni ta’ dan l-Artikolu, partikolarment fil-każijiet meta l-impriża konċernata tkun iddikjarat forza maġġuri.
Artikolu 6
Ir-Regolament (KEE) Nru 103/69 huwa b’dan revokat.
Artikolu 7
Dan ir-Regolament għandu jidħol fis-seħħ fil-ġurnata ta’ wara l-publikazzjoni tiegħu fil-Ġurnal Uffiċjali tal-Komunitajiet Ewropej.
Id-dispożizzjonijiet ta’ Artikolu 1(1) dwar zokkor trasferit ’il quddiem mis-sena ta’ marketing 1981/82 għas-sena ta’ marketing 1982/83 ma japplikawx fil-Greċja.
Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha.
Magħmul fi Brussel, 13 ta Jannar 1982.